Benny Engelbrecht (S), 2014-03-18:
En almindelig dansk families største investering er deres bolig, deres hjem, men mens mange sætter sig og bladrer i tilbudsaviserne i timevis efter de bedste tilbud på ost og rugbrød, er det de færreste, der med samme ildhu, kaster sig over prissammenligninger, når det handler om mæglere og banker, når de skal investere i et nyt hjem eller sælge deres gamle.
Det gør, at omkostninger i forbindelse med salg af boliger er for høje, at boligmarkedet i høj grad er mæglers marked.
Det vil Socialdemokraterne gerne lave om på.
Vi ønsker at skærpe konkurrencen på boligmarkedet og derfor dette lovforslag.
Formålet med forslaget er dels at forbedre forbrugerbeskyttelsen og den information, som forbrugerne modtager i forbindelse med en bolighandel, dels samtidig at lette erhvervslivets administrative byrder.
Endelig er det et selvstændigt formål at øge konkurrencen og skabe mulighed for et mere effektiv boligmarked.
Som socialdemokrat er jeg særdeles glad for det fremsatte forslag, der ligger i klar forlængelse af regeringens konkurrencepolitiske udspil fra oktober 2012.
I sidste ende kommer det helt almindelige hårdtarbejdende danskere til gavn, at de både får et mere overskueligt boligmarked og mulighed for lavere omkostninger ved bolighandler.
Det fremsatte lovforslag indeholder fire hovedelementer: For det første præciseres det, hvad ejendomsmæglers rolle er.
Der skal ikke være tvivl om, at hun er sælgers repræsentant.
Det betyder i praksis, at en ejendomsmægler eksempelvis ikke længere kan formidle lån til køberen.
For det andet udpeges der en ansvarlig mægler for hvert formidlingsopdrag.
Det betyder, at forbrugerne altid har mulighed for at indbringe en mægler for disciplinærnævnet, hvis man mener, at der er sket fejl i en bolighandel.
For det tredje foretages der en hovedrengøring, kan vi vist roligt sige, i den information, som ejendomsmægleren skal give til forbrugerne.
Det betyder, at forbrugerne i fremtiden kun bliver præsenteret for de oplysninger, der har helt central betydning for bolighandelen.
Det vil f.eks. sige kontantprisen og de udgifter, der er forbundet med at eje boligen.
Endelig indføres der for det fjerde en hjemmel til at fastsætte regler om åbenhed om købers pristilkendegivelser.
Det er det, man også kender under begrebet åbne bud.
Det vil skabe større gennemsigtighed for forbrugerne, da de så kan få oplyst, hvad andre interesserede købere vil være villige til at betale for en bolig.
Jeg støder på ganske mange, der handler hus, som primært har øje for salgsopstillingernes brutto- og nettobeløb i standardfinansieringen.
Det er jeg ikke i tvivl om kan give udfordringer og i yderste konsekvens betyde, at familier kan ende med at sætte sig enten for hårdt økonomisk eller forkert finansieret i en bolig.
Fremtidens salgsopstilling vil være uden brutto- og nettobeløb, men i stedet med angivelse af boligens kontantpris og de ejerudgifter, der i øvrigt er relateret til ejendommen. Denne ændring af en naturlig konsekvens af, at finansieringen af boligen er blevet stadig mere kompleks og derfor altid skal tage udgangspunkt i en individuel vurdering.
Der er eksempelvis stor forskel på, om man er førstegangskøber, eller om man sælger en anden bolig og dermed har en friværdi at arbejde videre med, når man har solgt sin bolig.
Målet er med andre ord, at forbrugerne i højere grad bliver tilskyndet til at søge finansielle rådgivning forud for en bolighandel.
Erhvervsstyrelsen foretog forud for fremsættelsen af dette lovforslag en undersøgelse blandt boligkøbere, og der viste det sig, at kun 60 pct. af køberne benyttede sig af egen rådgiver.
Det er jo en skræmmende situation, og det er en situation, som dette lovforslag gerne skal rette op på, så købere og især førstegangskøbere ubetinget står bedre rustet til det, der jo trods alt er den største økonomiske disposition i de fleste danske familier.
Afslutningsvis skal jeg blot meddele, at Socialdemokraterne kan støtte forslaget.